Paneel op soek na nuwe hoof van vervolgingDie Nasionale Vervolgingsgesag (NVG) se kantoor in Pretoria. Foto: Google Maps Die raadgewende paneel van die nasionale direkteur van openbare vervolging (NDOV) het Maandag vir die eerste vergader ná pres. Cyril Ramaphosa hulle aangestel het om “waardige” individue vir die amp te identifiseer. “Die doel van die vergadering was om die mandaat van die paneel te bevestig en te bepaal hoe die taak verrig sal word,” het die presidensie in ŉ verklaring gesê. “Die paneel het op ŉ raamwerk ooreengekom wat sal verseker dat waardige persone op die kortlys geplaas word en dat hulle behoorlik ondersoek word voor aanbevelings na die president gestuur word.” Die paneel het besluit dat belanghebbende persone en organisasies deur advertensies in die media genooi sal word om persone te nomineer. Aansoeke en nominasies kan tot 2 November ingedien word. Die paneel sal tussen 5 November en 16 November die persone op ŉ kortlys plaas en met onderhoude begin. Dié lys moet voor 23 November bygewerk wees en die paneel sal sy aanbevelings teen 30 November finaliseer. “Die paneel het ingestem om sy finale kortlys teen 7 Desember 2018 aan die president te stuur.” Jeff Radebe, minister van energie, is die voorsitter van die paneel. Ander lede van die paneel sluit in ouditeur-generaal Thembekile Kimi Makwetu en voorsitter van die MRK adv. Bongani Majola. Ramaphosa het op 14 Augustus aangekondig Sila Ramaite sal as NDOV waarneem ná ŉ uitspraak op 13 Augustus in die konstitusionele hof dat Shaun Abrahams se aanstelling ongeldig was. Ramaite is sedert 2003 adjunk- nasionale direkteur van openbare vervolging. Sy verantwoordelikhede sluit in die administrasie en bedryf van die kantoor vir getuiebeskerming.